ทูเลิฟยูมอร์

"ทูเลิฟยูมอร์" () เป็นเพลงของเซลีน ดิออน นักร้องชาวแคนาดา ซึ่งเดวิด ฟอสเตอร์ กับเอ็ดการ์ บรอนฟ์แมน จูเนียร์ แต่งขึ้น ออกเป็นซิงเกิลในประเทศญี่ปุ่นเมื่อวันที่ 21 ตุลาคม ค.ศ. 1995 และได้รับความนิยม ขึ้นสู่อับดับที่หนึ่งในออริคอนซิงเกิลส์ชาร์ต และขายได้ 1.5 ล้านแผ่น เนื้อหาของเพลงว่าด้วยผู้หญิงคนหนึ่งซึ่งวิงวอนให้คนรักไม่จากไปหาผู้หญิงคนอื่น

 ภูมิหลังและการเผยแพร่ 

เพลงนี้บันทึกเสียงขึ้นเพื่อใช้ประกอบละครโทรทัศน์ญี่ปุ่นเรื่อง โคอิบิโตะโยะ และได้รับการบรรจุไว้ในอัลบั้ม เดอะคัลเลอร์ออฟมายเลิฟ ฉบับที่เผยแพร่ใหม่ใน ค.ศ. 1995 ต่อมา ยังได้รับการบรรจุไว้ในอัลบั้ม ฟอลลิงอินทูยู ฉบับเอเชีย, อัลบั้ม ลายวาปารี ฉบับที่เผยแพร่ในภูมิภาคอื่นภายนอกสหรัฐ, และอัลบั้ม เล็ตส์ทอล์กอะเบาต์เลิฟ ฉบับสหรัฐ โดยออกเป็นซิงเกิลชุดที่สามจากอัลบั้มนี้ด้วย (แต่เฉพาะการประชาสัมพันธ์เท่านั้น) ส่วนในญี่ปุ่นเอง ออกเป็นซิงเกิลแบบแผ่นซีดีสำหรับขายเท่านั้น โดยฉบับแรกสุดเป็นซีดีแบบมินิ ออกเมื่อ ค.ศ. 1995 จากนั้นจึงออกเป็นซีดีแบบแม็กซีซิงเกิลใน ค.ศ. 1999

ใน ค.ศ. 1995 โซนี่มิวสิกเอ็นเตอร์เทนเมนต์ญี่ปุ่นออกวิดีโอประชาสัมพันธ์เพลงนี้ ซึ่งมีเซลีน ดิออน ร้องเพลงนี้ในห้องบันทึกเสียง ต่อมาใน ค.ศ. 1996 โซนี่ฯ ออกวิดีโอประชาสัมพันธ์อีกครั้ง ซึ่งมีเซลีน ดิออน ร้องเพลงนี้สดจากคอนเสิร์ต ฟอลลิงอินทูยูอะราวด์เดอะเวิลด์ทัวร์ และมีทาโร ฮากาเซะ บรรเลงไวโอลิน

เพลงนี้เป็นเพลงหนึ่งที่เซลีน ดิออน ขับร้องบ่อยครั้งที่สุดในการแสดง โดยปรากฏในรายการเพลงของคอนเสิร์ต ฟอลลิงอินทูยูอะราวด์เดอะเวิลด์ทัวร์, เล็ตส์ทอล์กอะเบาต์เลิฟเวิลด์ทัวร์, อะนิวเดย์..., เทกกิงแชนเซสเวิล์ดทัวร์, เซลีนดิออนไลฟ์ 2018, เซลีน, และ เคอริจเวิลด์ทัวร์ เพลงนี้ฉบับขับร้องสดปรากฏในดีวีดีหลายชุดของเซลีน ดิออน ซึ่งรวมถึง ไลฟ์อินลาสเวกัส: อะนิวเดย์... และเพลงนี้ยังปรากฏในอัลบั้มรวมเพลงยอดนิยมภาษาอังกฤษของเซลีน ดิออน โดยปรากฏครั้งแรกในอัลบั้ม ออลเดอะเวย์... อะเดเคดออฟซอง เมื่อ ค.ศ. 1999 ต่อมาได้ปรากฏอีกใน มายเลิฟ: อัลทิเมตเอสเซนเซียลคอลเลิกชัน เมื่อ ค.ศ. 2008

เพลงนี้ได้รับรางวัลอินเทอร์เนชันนัลซิงเกิลกร็องพรีในงานประกาศผลรางวัลเจแปนโกลด์ดิสก์อะวอร์ด และยังได้รางวัลแอสแคปพ็อปหนึ่งรายการ กับรางวัลบีเอ็มไอพ็อปสองรายการ ในฐานะที่เป็นเพลงซึ่งได้รับการขับร้องบ่อยที่สุดในสหรัฐ

 ผลลัพธ์เชิงพาณิชย์ 

เพลงนี้ได้รับความนิยมสูงในประเทศญี่ปุ่น โดยติดอันดับที่หนึ่งถึงห้าสัปดาห์ และขายซีดีได้ 1,500,000 ชุด ทำให้เซลีน ดิออน เป็นศิลปินสากลคนแรกในรอบ 12 ปีที่เข้าสู่อันดับที่หนึ่งในออริคอนซิงเกิลส์ชาร์ต หลังจากที่ไอรีน คารา เข้าถึงอันดับดังกล่าวด้วยเพลง "แฟลชแดนซ์... วอตอะฟีลลิง" เมื่อ ค.ศ. 1983 เพลง "ทูเลิฟยูมอร์" ยังครองสถิติ 3 รายการในประเทศญี่ปุ่นมาจนถึงปัจจุบัน คือ เป็นเพลงจากศิลปินสากลที่มียอดขายดีที่สุดเป็นอันดับที่สองในประเทศญี่ปุ่น เป็นซิงเกิลจากศิลปินสากลหญิงที่มียอดขายดีที่สุดเป็นอันดับที่หนึ่งในประเทศญี่ปุ่น และเป็นหนึ่งในเพลงสากล 3 เพลงที่มียอดขายเกินหนึ่งล้านชุดในประเทศญี่ปุ่น

ในเดือนกรกฎาคม ค.ศ. 2010 เสียงเรียกเข้าเพลงนี้ได้รับใบรับรองประเภทโกลด์ หลังจากขายได้ 100,000 ชุด

ในประเทศแคนาดา เพลงนี้ยังติดอันดับที่สี่ในควิเบกแอร์เพลย์ชาร์ต และอันดับที่ห้าในคะเนเดียนอะดัลต์คอมเท็มพอรารี

 บุคลากร 

 เซลีน ดิออน – เสียงร้อง
 เดวิด ฟอสเตอร์ – เรียบเรียงเพลง, แต่งทำนองเพลง, อำนวยการผลิตเพลง, เล่นคีย์บอร์ด
 ทาโร ฮากาเซะ (คริซเลอร์แอนด์คอมพานี) – ไวโอลิน
 สึเนโยชิ ไซโต (คริซเลอร์แอนด์คอมพานี) – เปียโน, เครื่องสังเคราะห์เสียง
 โยชิโนบุ ทาเกชิตะ (คริซเลอร์แอนด์คอมพานี) – เบส, การใช้โปรแกรมคอมพิวเตอร์
 เฟลิเป เอลเกตา – วิศกรรมเสียง, การใช้โปรแกรม
 ฮัมเบอร์โต กาติกา – วิศกรรมเสียง, การประสมเสียง
 วีโต ลูปราโน – อำนวยการผลิตด้านบริหาร
 ไมเคิล ทอมป์สัน – กีตาร์
 เอดการ์ บรอนฟ์แมน จูเนียร์ (ใช้นามปากกา จูเนียร์ ไมลส์) – เนื้อร้อง
 รอสส์ โฮการ์ท – การประสมเสียง
 ไซมอน แฟรงเลน – การใช้โปรแกรมซินคลาเวียร์

 รูปแบบและรายชื่อเพลง 
ซิงเกิลซีดี 2 เพลง - (ญี่ปุ่น, 1995)
 "ทูเลิฟยูมอร์" (ฉบับในอัลบั้ม) – 5:28
 "ทูเลิฟยูมอร์" (บรรเลง) – 5:28

ซิงเกิลซีดี 4 เพลง - (ญี่ปุ่น, 1999)
 "ทูเลิฟยูมอร์" (Tony Moran's crossover edit) – 4:53
 "ทูเลิฟยูมอร์" (Tony Moran's pop edit) – 5:53
 "ทูเลิฟยูมอร์" (Tony Moran's I'll be waiting...vocal mix) – 10:10
 "ทูเลิฟยูมอร์" (ฉบับในอัลบั้ม) – 5:28

 ฉบับอย่างเป็นทางการ 
 "ทูเลิฟยูมอร์" (Tony Moran's crossover edit) – 4:53
 "ทูเลิฟยูมอร์" (Tony Moran's pop edit) – 5:53
 "ทูเลิฟยูมอร์" (Tony Moran's I'll be waiting...vocal mix) – 10:10
 "ทูเลิฟยูมอร์" (Tony Moran's dubbing you more mix) – 9:35
 "ทูเลิฟยูมอร์" (ฉบับวิทยุ) – 4:42
 "ทูเลิฟยูมอร์" (บรรเลง) – 5:28
 "ทูเลิฟยูมอร์" (ฉบับในอัลบั้ม) – 5:28

 ชาร์ต 
ชาร์ต (พ.ศ. 2538)อันดับสูงสุดJapanese Singles Chart1Japanese Tokio Hot 100 Radio Chart1ชาร์ต (พ.ศ. 2539)อันดับสูงสุดCanadian Adult Contemporary Chart5Canadian Contemporary Hit Radio Chart15Quebec Airplay Chart4ชาร์ต (พ.ศ. 2541)อันดับสูงสุดU.S. Billboard Hot 100 Airplay11U.S. Billboard Hot Adult Contemporary Tracks1U.S. Billboard Hot Adult Top 40 Tracks21U.S. Billboard Top 40 Mainstream22

 อ้างอิง 

 แหล่งข้อมูลอื่น 



หมวดหมู่:เพลงในปี พ.ศ. 2538
หมวดหมู่:ซิงเกิลในปี พ.ศ. 2538
หมวดหมู่:เพลงของเซลีน ดิออน